PROJEKTS

**Noteikumi par psihosociālās rehabilitācijas pakalpojumu paliatīvā aprūpē esošiem bērniem un viņu ģimenes locekļiem**

Izdoti saskaņā ar Sociālo pakalpojumu

 un sociālās palīdzības likuma

13.panta pirmās daļas 12.punktu un 2.4 daļu un

17. panta otro daļu

1. **Vispārīgie jautājumi**

1. Noteikumi nosaka:

1.1.kārtību, kādā Bērnu paliatīvās aprūpes biedrība (turpmāk – biedrība) pilda valsts noteikto pienākumu - sniedz no valsts budžeta finansētu psihosociālās rehabilitācijas pakalpojumu paliatīvā aprūpē esošiem bērniem un viņu ģimenes locekļiem - ar bērnu vienā mājsaimniecībā dzīvojošiem brāļiem, māsām, vecākiem, vecvecākiem, aizbildnim, audžuģimenei, citām personām, kurām ir kopēji izdevumi pamatvajadzību nodrošināšanai (turpmāk - ģimenes locekļi) (turpmāk – pakalpojums);

1.2. pakalpojuma veidu, apjomu, saturu, saņemšanas nosacījumus un piešķiršanas kārtību;

1.3.prasības biedrībai kā pakalpojuma sniedzējam.

**2. Bērnu paliatīvā aprūpe** (turpmāk - paliatīvā aprūpe) **ir aktīva, visaptveroša aprūpe bērniem ar progresējošām hroniskām slimībām, kuru radikālas ārstēšanas iespējas ir izsmeltas, kuru izārstēšana vairs nav iespējama, un kurā prioritāra ir sāpju un citu simptomu, sociālo, psiholoģisko un garīgo problēmu kontrole, ņemot vērā, ka paliatīvā aprūpe savā pieejā ir starpdisciplināra un aptver bērnu, ģimeni un apkārtējo sabiedrību un nodrošina bērnam nepieciešamās vajadzības neatkarīgi no vietas, kur viņš atrodas - mājās vai slimnīcā, ar nolūku saglabāt labāko iespējamo dzīves kvalitāti, līdz iestājas nāve.**

3. Ilgstošas sociālās aprūpes un sociālās rehabilitācijas institūcijā esošajiem bērniem un stacionārajā ārstniecības iestādē esošajiem bērniem pakalpojumu paliatīvās aprūpes ietvaros nodrošina minēto institūciju personāls.

4.Pakalpojumu dzīvesvietā, kas ir paliatīvās aprūpes sastāvdaļa un sniedz bērnam un ģimenes locekļiem vai audžuģimenei psiholoģisku, sociālu un garīgu atbalstu (psihosociālo rehabilitāciju), nodrošina saskaņā ar šajos noteikumos noteikto kā psihosociālo rehabilitāciju bērna slimības laikā un pēc bērna nāves- sērošanas periodā.

5. Pakalpojumu tiesīgi saņemt:

5.1. bērns, kuram ar ārstu konsīlija lēmumu noteikta paliatīvās aprūpes nepieciešamība;

5.2. bērna ģimenes locekļi bērna paliatīvās aprūpes laikā;

5.3. bērna ģimenes locekļi sērošanas periodā - 24 mēnešu laikā pēc bērna nāves.

6. Pakalpojumu sniedz biedrības nodrošināts sociālais darbinieks un kapelāns, kuri ir iekļauti starpdisciplināras bērna paliatīvās aprūpes komandas (turpmāk - starpdisciplinārā komanda) sastāvā, kuras vadītājs ir ārstniecības persona.

7. Pakalpojuma nodrošināšanai Labklājības ministrija (turpmāk- ministrija) atbilstoši šim mērķim piešķirtajiem valsts budžeta līdzekļiem piešķir biedrībai finansējumu pakalpojuma apmaksai, kā arī nosaka starpdisciplināro komandu skaitu, tajās ietilpstošo speciālistu – sociālo darbinieku un kapelānu, - skaitu.

8. Pakalpojuma ietvaros ministrija finansējumu biedrībai piešķir šādu izdevumu segšanai:

8.1. starpdisciplinārās komandas speciālistu – sociālā darbinieka un kapelāna atlīdzībai atbilstoši apmēram, kāds šādas kvalifikācijas speciālistiem noteikts normatīvajos aktos par valsts un pašvaldību institūciju amatpersonu un darbinieku atlīdzību;

8.2. atlīdzībai starpdisciplinārās komandas vadītājam par šā punkta 8.1.apakšpunktā minēto speciālistu darbības plānošanu un pārraudzību - 30 procentu apmērā no atlīdzības, kāda normatīvajos aktos par valsts un pašvaldību institūciju amatpersonu un darbinieku atlīdzību šādas kvalifikācijas speciālistam noteikta ministrijas padotībā esošā iestādē;

8.3. šajā punktā minēto speciālistu transporta izdevumu segšanai bērnu apmeklējumiem dzīvesvietā;

8.4. šajā punktā minēto speciālistu darbībai nepieciešamo telpu nomai, komunālajiem izdevumiem, sakaru nodrošināšanai un aprīkojumam;

8.5. supervīziju nodrošināšanai šajā punktā minētajiem speciālistiem.

9. Ministrija piešķir biedrībai finansējumu administrēšanas izdevumu segšanai ne vairāk kā 10 procentu apmērā no pakalpojuma nodrošināšanai faktiski izlietotajiem valsts budžeta līdzekļiem. Administrēšanas izdevumiem paredzētos finanšu līdzekļus biedrība var izlietot:

9.1. pakalpojuma administrēšanā iesaistīto darbinieku:

9.1.1. atlīdzībai;

9.1.2. darba vietu ierīkošanai;

9.1.3. nepieciešamo telpu īres, apsaimniekošanas izdevumu un komunālo pakalpojumu apmaksai, biroja, kancelejas preču, tehnikas un aprīkojuma iegādei;

9.1.4. transporta izdevumiem;

9.2. citiem izdevumiem.

10. Ministrija slēdz ar biedrību līgumu par šajos noteikumos minēto biedrībai noteikto uzdevumu izpildes kārtību. Līgumā iekļauj pakalpojuma finansēšanas nosacījumus, pakalpojuma nodrošināšanas pārraudzības un informācijas aprites kārtību, finanšu un statistikas pārskatu iesniegšanas noteikumus un citus pakalpojuma sniegšanai būtiskus noteikumus.

11. Biedrība, sniedzot pakalpojumu:

11.1. nodrošina, ka pakalpojums ir pieejams visā Latvijas teritorijā;

11.2. ja nepieciešams, atbilstoši normatīvajiem aktiem, kas regulē publiskos iepirkumus, izvēlas citus pakalpojuma sniedzējus – fiziskas vai juridiskas personas, kas atbilst šo noteikumu IV nodaļā pakalpojuma sniedzējam noteiktajām prasībām;

11.3 izveido un uztur datubāzi par pakalpojuma saņēmējiem un tiem sniegto pakalpojumu ministrijas pārziņā esošajā Valsts sociālās politikas monitoringa informācijas sistēmā (turpmāk – sistēma SPOLIS);

11.4. sagatavo un iesniedz ministrijai pārskatus par sniegto pakalpojuma rezultātiem, izmantojot sistēmas SPOLIS funkcionalitāti;

11.5. sadarbojas ar valsts un pašvaldību institūcijām, pašvaldību sociālajiem dienestiem, nevalstiskajām organizācijām;

11.6. informē iedzīvotājus un ārstniecības personas par pakalpojumu.

12. Šajos noteikumos minētos biedrības izdotos administratīvos aktus un faktisko rīcību bērna likumiskais pārstāvis var apstrīdēt biedrības valdes priekšsēdētājam. Biedrības valdes priekšsēdētāja lēmumus var pārsūdzēt tiesā.

1. **Pakalpojuma veids, apjoms, saturs, saņemšanas nosacījumi**

13. Pakalpojums tiek sniegts, pamatojoties uz starpdisciplinārās komandas vadītāja vadībā izstrādātu individuālo bērna paliatīvās aprūpes plānu (turpmāk – paliatīvās aprūpes plāns). Plāna pārskatīšanu un īstenošanu pārrauga komandas vadītājs.

14. Pakalpojuma ietvaros bērnam un viņa ģimenes locekļiem biedrība nodrošina:

14.1. sociālā darbinieka un kapelāna uzdevumu noteikšanu paliatīvās aprūpes plānā un to izpildes uzraudzību, ievērojot bērna un ģimenes vajadzības;

14.2. sociālā darbinieka un kapelāna individuālas konsultācijas jebkurā diennakts laikā, bez ilguma ierobežojuma vienai konsultācijai ar mērķi nodrošināt atbalstu bērnam slimības laikā un atbalstu ģimenes veseluma, iekšējā līdzsvara un stabilitātes saglabāšanai atbilstoši bērna situācijas izmaiņām:

14.2.1. speciālistiem ierodoties bērna dzīvesvietā - paliatīvās aprūpes plānā noteiktajos termiņos, kā arī akūtās situācijās, kad izsmeltas telefoniskas vai tālaprūpes konsultāciju iespējas;

14.2.2. ģimenes locekļiem pēc iepriekšējas vienošanās ierodoties klātienē paliatīvās aprūpes kabinetā tā darba laikā;

14.2.3. speciālistiem sniedzot telefoniskas konsultācijas vai tālaprūpes konsultācijas, izmantojot interneta tehnoloģijas;

14.3. sociālā darbinieka sniegtu atbalstu, kā arī ģimenes pārstāvību valsts un pašvaldības institūcijās, sekmējot sociālo aizstāvību saskaroties ar bērna neizārstējamo slimību, saskaroties ar bērna nāvi, sniedzot palīdzību sērās pēc bērna nāves, krīzes situācijās, sniedzot krīzes intervenci;

14.4. kapelāna sniegtu atbalstu ģimenei grūtību pārvarēšanai, nodrošinot atbilstošu un ģimenes pārliecības un vērtību funkcionēšanas krīzes un slimības apstākļos novērtējumā balstītu garīgo aprūpi, empātiski ieklausoties, sniedzot atbalstu un izpratni krīzē esošajiem;

14.5. atbalsta grupu veidošanu.

15. Sērošanas periodā pēc bērna nāves sociālais darbinieks un kapelāns ģimenes locekļiem sniedz atbalstu ar mērķi sekmēt ģimenes reintegrāciju sabiedrībā:

15.1. individuālu konsultāciju veidā;

15.2. atbalsta grupās.

16. Atbalsta grupa tiek veidota, ja dalībai tajā pieteikušies ne mazāk kā četri un ne vairāk kā 10 dalībnieki, nodrošinot vismaz astoņas pusotru stundu ilgas nodarbības.

17. Pakalpojuma ietvaros bērnam un viņa ģimenes locekļiem ir tiesības brīvi izvēlēties, vai pakalpojuma ietvaros pieprasīt un saņemt kapelāna atbalstu un konsultācijas. Sniedzot pakalpojumu, kapelāns nodrošina Latvijas Republikas Satversmē, Reliģisko organizāciju likumā un starptautiskajos līgumos par cilvēktiesībām reliģijas jomā noteikto indivīda tiesību uz reliģijas brīvību īstenošanu.

**III. Pakalpojuma piešķiršana, uzsākšana, pārtraukšana un izbeigšana**

18. Pakalpojumu nodrošina, pamatojoties uz ārstu konsilija lēmumu par paliatīvās aprūpes nepieciešamību bērnam un bērna likumiskā pārstāvja iesniegumu.

19. Starpdisciplinārās komandas vadītājs pēc šo noteikumu 18. punktā minēto dokumentu saņemšanas, nekavējoties, bet ne vēlāk kā trīs darba dienu laikā:

19.1. sadarbībā ar komandas speciālistiem izvērtē bērna un ģimenes vajadzības un izstrādā paliatīvās aprūpes plānu;

19.2. vienojas ar bērna pārstāvi par paliatīvās aprūpes uzsākšanu un noslēdz līgumu par paliatīvās aprūpes, tai skaitā pakalpojuma, nodrošināšanu. Līgumā norāda:

19.2.1. starpdisciplināro komandu, kura nodrošinās paliatīvo aprūpi, tai skaitā pakalpojumu;

19.2.2. bērna likumiskā pārstāvja apņemšanos sadarboties ar komandas speciālistiem paliatīvās aprūpes plāna īstenošanā un pildīt saņemtos ieteikumus un norādījumus;

19.2.3. pušu pienākumus un tiesības;

19.2.4. citu plāna izpildei būtisku informāciju.

20. Pakalpojumu bērnam un viņa ģimenes locekļiem uzsāk saskaņā ar paliatīvās aprūpes plānā noteikto.

21. Pakalpojuma sniegšanu pārtrauc, informējot par to bērna likumisko pārstāvi, ja bērna pilngadīgie ģimenes locekļi bez attaisnojoša iemesla pārkāpj līguma nosacījumus:

21.1. neveic paliatīvās aprūpes plānā noteiktās darbības;

21.2. nepilda starpdisciplinārās komandas speciālistu sniegtos ieteikumus un norādījumus;

21.3. pārkāpj citus šo noteikumu 19.2. apakšpunktā minētā līguma nosacījumus.

22. Ja pakalpojums pārtraukts šo noteikumu 21. punktā minēto iemeslu dēļ, to atjauno šo noteikumu 19. punktā minētajā kārtībā pēc bērna likumiskā pārstāvja iesnieguma un starpdisciplinārās komandas veikta bērna veselības stāvokļa un vajadzību atkārtota izvērtējuma.

23. Ja bērns ievietots stacionārā ārstniecības iestādē, kura nodrošina sociālā darbinieka un kapelāna atbalstu, pakalpojumu bērnam pārtrauc uz laiku, kamēr viņš ārstējas stacionārā.

24. Pakalpojumu bērnam un tā ģimenes locekļiem izbeidz šādos gadījumos:

24.1. pamatojoties uz bērna likumiskā pārstāvja iesniegumu par atteikšanos no pakalpojuma;

24.2. bērns sasniedzis 18 gadu vecumu;

24.3. pamatojoties uz starpdisciplinārajā komandā ietilpstošā ārsta atzinumu, ka bērna veselības stāvoklis uzlabojies, un viņam nav nepieciešama paliatīvā aprūpe, ko apliecina ieraksts bērna ambulatorajā medicīniskajā kartē;

24.4. bērns ir miris.

25. Pakalpojumu multidisciplinārās komandas aprūpē bijuša bērna ģimenes locekļiem sērošanas periodā pēc bērna nāves piešķir, pamatojoties uz:

25.1. ne vēlāk kā 23 mēnešus pēc bērna nāves iesniegtu rakstisku iesniegumu, kurā minēti visi ģimenes locekļi, kuriem nepieciešams pakalpojums;

25.2. bērna nāvi apliecinoša dokumenta kopiju.

26. Pakalpojumu bērna ģimenes locekļiem sērošanas periodā piešķir arī gadījumos, ja paliatīvā aprūpē bijušais bērns miris 12 mēnešu laikā pēc18 gadu vecuma sasniegšanas.

1. **Prasības biedrībai kā pakalpojuma sniedzējam**

27. Biedrība ir reģistrēta Sociālo pakalpojumu sniedzēju reģistrā kā psihosociālās rehabilitācijas pakalpojuma sniedzējs paliatīvā aprūpē esošiem bērniem.

28. Biedrība pakalpojumu nodrošina tikai kā starpdisciplinārās komandas nodrošinātās paliatīvās aprūpes sastāvdaļu.

29. Biedrība nodrošina pakalpojuma sniegšanu saskaņā ar Nacionālā veselības dienesta klīnisko vadlīniju datu bāzē reģistrētajām Bērnu paliatīvās aprūpes klīniskajām vadlīnijām.

30. Pakalpojumu bērnam un viņa ģimenes locekļiem bērna slimības laikā nodrošina 24 stundas diennaktī septiņas dienas nedēļā.

31. Pakalpojuma nodrošināšanai starpdisciplinārās komandas sastāvā iekļauj šādus speciālistus, kuriem ir atbilstoša izglītība, pieredze paliatīvā aprūpē un pieredze darbā ar bērniem:

31.1. komandas vadītāju - komandas sastāvā esošu ārstniecības personu;

31.2.sociālo darbinieku;

31.3.kapelānu.

32. Biedrība nodrošina atbilstību normatīvajos aktos par prasībām sociālo pakalpojumu sniedzējiem noteiktajām vispārīgajām prasībām sociālo pakalpojumu sniedzēja darbībai.

**Noslēguma jautājumi**

33. Šo noteikumu 11.3. un 11.4. apakšpunktā minētos uzdevumus biedrība sistēmā SPOLIS uzsāk pildīt pēc SPOLIS attiecīgās funkcionalitātes darbības uzsākšanas, bet līdz tam pakalpojuma uzskaiti veic un pārskatus sniedz atbilstoši šo noteikumu 10.punktā minētā līguma noteikumiem.

34. Ja biedrība vai biedrība „Dižvanagi” līgumus par bērnu paliatīvu aprūpi noslēgusi, un starpdisciplināro komandu darbība bērnu paliatīvā aprūpē uzsākta līdz 2017. gada 31. decembrim, no 2018. gada 1.janvāra biedrība turpina pakalpojuma sniegšanu šiem bērniem un viņu ģimenes locekļiem, un valsts uzsāk pakalpojumu sniedzošo komandu sastāvā esošo sociālo darbinieku, kapelānu un komandu vadītāju darbības finansēšanu atbilstoši šajos noteikumos noteiktajam.

35. Noteikumi stājas spēkā 2018.gada 1.janvārī.

Ministru prezidents M. Kučinskis

Labklājības ministrs J. Reirs